ঢাকা, খুলনা ও গোপালগঞ্জে থাকা সাইফুল ও সায়মার বেশ কয়েকজন নিকটাত্মীয়ের সঙ্গে এই প্রতিবেদকের সম্প্রতি কথা হয়েছে। সামাজিকভাবে বা পেশাগত ক্ষেত্রে যাতে হয়রানির শিকার না হন এবং ব্যক্তিগত গোপনীয়তা রক্ষার স্বার্থে তাঁদের নাম প্রকাশ করা হলো না। এই আত্মীয়দের সবারই বক্তব্য, সাইফুল খুব মেধাবী ও বিনয়ী ছিলেন। তিনি আইএসের মতো সন্ত্রাসবাদী সংগঠনের এত গুরুত্বপূর্ণ ব্যক্তি ছিলেন, এ খবরে তাঁরা সবাই বিস্মিত। তাঁরা বলেন, ২০১৩ সাল থেকে তাঁরা সাইফুলের পোশাকে ও জীবনযাপনে পরিবর্তন দেখতে পান। তাই ধারণা করছেন, ওই সময় থেকে হয়তো সাইফুল আইএসের দিকে ঝুঁকেছেন।